Publication: Magyar Közlöny
Issue: MK-2000-98 (Year: 2000, Number: 98)
Era: 1990-2004
Section: a 168/2000. (IX. 29.) Korm. rendelethez
Paragraph Index: 85

5. A képzés főbb tanulmányi területei és azok aránya 5.1. Általánosan művelő képzés szakasza (minimum: 150 tanóra, 15 kreditpont) Kultúr- vagy tudománytörténet (nevelés-, esztétika-, etika-, vallás-, társadalomtörténet), filozófia (vallás-, erkölcs-, művészetfilozófia), szociológia (általános, család-, deviancia-, művelődés-, nevelésszociológia), logika, idegen nyelv, kutatásmódszertan, informatika, egészség- vagy testnevelés stb., melyből az utóbbi kettő a tanári szakágban, az informatika a terapeuta szakágban, a kutatásmódszertan pedig a gyógypedagógia szakon kötelezően választandó. E tanulmányi terület elméleti ismereteinek az aránya: legalább 70%. 5.2. Gyógypedagógiai általános alapozó képzés szakasza (minimum: 900 tanóra, 90 kreditpont) Elméleti és gyakorlati ismeretek az alábbi területeken: — általános gyógypedagógia: a sérülés, fogyatékosság, akadályozottság főbb típusai, a gyógypedagógia és fogyatékosügy jogi, szociológiai, szociál-, család-, egészség-, foglalkoztatás- és oktatáspolitikai, illetve gyermekvédelmi vonatkozásai, — humánbiológia, medicina: funkcionális anatómia, fejlődéstan, általános kórtan, gyermekpszichiátria, fejlődésneurológiai ismeretek, — pszichológia: bevezetés a pszichológiába, a szocializáció pszichológiája, a beszéd pszichológiája, személyiség-, nevelés- és szociálpszichológia, — pedagógia: bevezetés a pedagógiai kultúrába, általános pedagógia, didaktika, játékpedagógia, a hallgatók személyiségfejlesztése, kommunikációs, önismereti, mentálhigiénés és konfliktuskezelési alapok, — nyelvtudomány: beszédművelés, magyar nyelv, beszédpedagógia, beszédtechnika, — a nevelés, oktatás alapvető műveltségi területeinek alapozása: matematika, anyanyelv, ember és természet, ember és társadalom, földünk és környezetünk, életvitel és gyakorlati ismeretek, testnevelési alapismeretek, informatika, — művészeti nevelés: zenei és vizuális nevelés, képességfejlesztés. E tanulmányi terület elméleti és gyakorlati ismereteinek az aránya mintegy 70—30%. 5.3. Gyógypedagógiai szakterületi képzés szakasza (minimum: 300 tanóra, 30 kreditpont) Az adott szaknak megfelelő szakkórtan, szakpszichológia, szak-gyógypedagógiai történet, gyakorlati ismeretek. (Részletes leírását szakonként a 2. számú melléklet tartalmazza.) E tanulmányi terület elméleti és gyakorlati ismereteinek az aránya mintegy 70—30%. 5.4. Gyógypedagógiai szakági (tanári/terapeuta) képzés szakasza (minimum: 750 tanóra, 75 kreditpont) 5.4.1. A gyógypedagógiai tanári tevékenység feladataira felkészítés elmélete és gyakorlata: — az óvodai nevelési és iskolai tantervi követelmények szerinti szakmódszertani és képességfejlesztési (tantárgypedagógiai) ismeretek, — a szak jellegének megfelelő fogyatékosság, sérülés, akadályozottság szerinti speciális csoportos nevelési-fejlesztési-oktatási szükségletek és módszerek, — életkori szakaszok gyógypedagógiája, az intézményes nevelés rehabilitációs színterei, — pályaválasztási, továbbtanulási tanácsadás, — gyakorlati képzés: a szak és a szakág jellegének megfelelő képességfejlesztő gyakorlatok, tapasztalatszerzés, 2000/98. szám illetve óvodai nevelési, iskolai nevelési és oktatási gyakorlatok a különböző közoktatási intézményekben. 5.4.2. A gyógypedagógiai terapeuta tevékenység feladataira felkészítés elmélete és gyakorlata: — diagnosztikai, fejlesztő, terápiás eljárások módszertana, — a szak jellegének megfelelő fogyatékosság, sérülés, akadályozottság szerinti speciális egyéni nevelési-fejlesztési szükségletek és módszerek, — az óvodai nevelés szakmódszertana, — integrált nevelési, prevenciós és rehabilitációs tanácsadás, konzultáció szülőkkel, pedagógusokkal, társszakmák szakembereivel, — felnőttekkel kapcsolatos prevenciós és rehabilitációs feladatok, — együttműködési területek a szociális, foglalkoztatási, munkaerő-piaci és egészségügyi intézményrendszerben, a fogyatékos emberek védett és szociális foglalkoztatási feltételei, társadalmi, érdekvédelmi, önszerveződési, karitatív szerveződései, — gyakorlati képzés: a szak és a szakág jellegének megfelelő képességfejlesztő gyakorlatok, tapasztalatszerzés, illetve óvodai nevelési, iskolai nevelési és oktatási, valamint tanácsadási, fejlesztési és rehabilitációs gyakorlatok a különböző típusú intézményekben. E tanulmányi terület elméleti és gyakorlati ismereteinek az aránya mintegy 50—50%. 5.5. Gyógypedagógiai szaktudományi képzés szakasza (minimum: 900 tanóra, 90 kreditpont) (Részletes leírását a 2. számú melléklet tartalmazza.) Gyógypedagógia, gyógypedagógiai szaktudományi, gyógypedagógiai szempontú társtudományi, kutatásmódszertani ismeretek, specializációk, gyakorlati képzés. E tanulmányi terület elméleti és gyakorlati ismereteinek az aránya mintegy 80—20%. 5.6. A gyógypedagógia szakos tanári képesítés megszerzésére irányuló képzés (minimum: 195 óra, legalább 27 kreditpont) A tanári képesítés követelményeiről szóló külön jogszabályban foglaltak az irányadóak, melyek közül — az e rendeletben is megjelenő területek figyelembevételével — az alábbi tanulmányi területek teljesítése szükséges: — a gyógypedagógiai tantárgyak tanításának szakmódszertana: 120 tanóra (10 kreditpont), — a gyógypedagógiai tantárgyak tanításával összefüggő szakterületi ismeretek: 30 tanóra (3 kreditpont), — a tantárgyak tanítására irányuló csoportos iskolai gyakorlat: 45 tanóra, amelyből 15 óra az egyéni tanítási gyakorlat (6 kreditpont), — záródolgozat (8 kreditpont). E tanulmányi terület elméleti és gyakorlati ismereteinek az aránya mintegy 60—40%. A főiskolai szintű szakokon a képzés elméleti és gyakorlati ismereteinek az aránya összességében mintegy 65—35%, az egyetemi szintű szakon mintegy 70—30%. 5.7. A gyógypedagógus-képzés tanulmányi területeinek egymásra épülése — A képzés a főiskolai szakokon az 5.1—5.4., az egyetemi szakon az erre épülő 5.5., a tanári képesítés megszerzésére irányuló képzés választása esetén — az egyetemi szintű szakhoz kapcsolhatóan — az 5.6. pontban meghatározott tanulmányi területből tevődik össze. — Az első két tanulmányi terület tartalma valamennyi főiskolai szakon azonos. — A szak megválasztása (az 5.3. tanulmányi terület megkezdése) legkésőbb az 5.2. tanulmányi terület követelményeinek a teljesítése után történhet. — A szakági specializáció megválasztása (az 5.4. tanulmányi terület megkezdése) legkésőbb az 5.3. tanulmányi terület követelményeinek a teljesítését követően történhet. — Az egyetemi szintű gyógypedagógus képzés (az 5.5. tanulmányi terület megkezdése) leghamarabb az 5.3. tanulmányi terület megkezdésével párhuzamosan, legkésőbb pedig az 5.4. tanulmányi terület követelményeinek a teljesítését, illetve a főiskolai szintű oklevél megszerzését követően kezdődhet. — Az egyetemi szintű tanári képesítés megszerzésére irányuló képzés (az 5.6. tanulmányi terület) leghamarabb az 5.5. tanulmányi terület megkezdésével egyidejűleg kezdődhet. — Az egyetemi szintű gyógypedagógia (illetve a gyógypedagógia szakos tanár) szakon a záróvizsga a főiskolai szak záróvizsga-követelményeinek a teljesítése után történhet.

Source: https://magyarkozlony.hu/hivatalos-lapok/770bfd1fb6f5cc7e48956fc22d477ab97efd38ef/dokumentumok/aab4c94c7192409007a64e499b5111c37b439a53/letoltes